**VENDIM**

**Nr. \_\_\_\_\_, datë \_\_.\_\_.\_\_\_\_**

**“Për përcaktimin e metodologjisë dhe kritereve të llogaritjes së kuotës BID”**

Në mbështetje të nenit 100 të Kushtetutës, të pikës 2 të nenit 15 dhe te nenit 24 të Ligjit Nr. 63/2020 “Për përmirësimin e zonave të biznesit (BID)”, me propozimin e Ministrit të Financave dhe Ekonomisë, Këshilli i Ministrave

VENDOSI

1. Ky vendim përcakton metodologjinë e llogaritjes së kuotës BID dhe kufijtë e kuotës BID..

2. Përkufizimet e përcaktuara në Ligjin Nr. 63/2020 “Për përmirësimin e zonave të biznesit (BID)” janë të zbatueshme edhe në këtë vendim. Pa kundërshtuar sa më sipër, për qëllime të këtij vendimi përkufizimet e mëposhtme do të kenë këto kuptime:

a) ‘Sipërfaqe e njësisë tregtare’ kuptohet sipërfaqja e pasurisë së paluajtshme ku ushtron aktivitetin paguesi i kuotës BID, informacioni zyrtar mbi të cilën merret siҫ përcaktohet në këtë vendim.

b) ‘Objekt i veprimtarisë’ të paguesve të kuotës BID kuptohet objekti i veprimtarisë që ushtron poseduesi në njësinë tregtare të zonës BID, siҫ parashikohet në ekstraktin e subjektit nga regjistri tregtar ose, për organizatat jofitimprurëse, siҫ përcaktohet në vendimin e Gjykatës së Rrethit Gjyqësor Tiranë.

c) ‘Qarkullim vjetor’ i paguesve të kuotës BID kuptohet të ardhurat totale vjetore të ҫdo paguesi të kuotës BID, pavarësisht nëse janë subjekte tregtare ose organizata jofitimprurëse.

ç) ‘Vlera e njësisë tregtare’ është vlera e përcaktuar bazuar në çmimin mesatar referues në fuqi për metër katror ndërtimi për ndërtime dhe ambjente jo-banimi. Për efekt të llogaritjes së kuotës BID, si vlerë e njësisë tregtare mund të merret vlera rezultuese e vlerës mesatare referuese për m2 të ndërtimit për ndërtime dhe ambjente jo-banimi për m2 shumëzuar me sipërfaqen e njësisë tregtare përkatëse.

3. Kuota BID llogaritet sipas përcaktimeve të nenit 15 të Ligjit Nr.63/2020 “Për përmirësimin e zonave të biznesit (BID)” dhe paguhet në mënyrë vjetore nga secili pagues i kuotës BID në zonën BID në përputhje me Ligjin Nr.63/2020 “Për përmirësimin e zonave të Biznesit (BID)”. Kuota BID fillon të zbatohet në datën e përcaktuar në prospektin BID, pasi ai të jetë miratuar në përputhje me Ligjin Nr.63/2020 “Për përmirësimin e zonave të biznesit (BID)”. Kuota vjetore BID mund të jetë e pagueshme në një ose më shumë këste, sipas përcaktimeve të prospektit BID, por jo më vonë se brenda tremujorit të parë të vitit kalendarik përkatës, siҫ përcaktohet në nenin 15 pika 4 e Ligjit Nr.63/2020 “Për përmirësimin e zonave të Biznesit (BID)”.

4. Shuma e caktuar e kuotës BID, që paguhet nga secili pagues i kuotës BID, dhe mënyra e llogaritjes së saj deklarohen në propozimin për BID, prospektin BID dhe marrëveshjen operacionale dhe janë në përputhje me Ligjin Nr. 63/2020 “Për përmirësimin e zonave te biznesit (BID)”. Për përcaktimin e vlerës së kuotës BID, propozuesit e BID bazohen edhe në planin e biznesit të parashikuar për krijimin dhe funksionimin e BID, i cili është pjesë e propozimit për BID.

5. Kuota BID llogaritet mbi kritere objektive të cilat përcaktohen në prospektin BID përkatës. Kriteret e llogaritjes së kuotës BID zbatohen në mënyrë të barabartë për çdo pagues të kuotës BID.

6. Kriteret objektive bazë për llogaritjen dhe zbatimin e kuotës BID përfshijnë:

a) qarkullimin vjetor të paguesve të kuotës BID;

b) vlerën e njësisë tregtare, duke marrë parasysh edhe sipërfaqen e saj.

Propozuesi i BID mund të përdorë edhe kritere të tjera për llogaritjen e kuotës BID, duke përfshirë por pa u kufizuar në kritere objektive si objekti i veprimtarisë së paguesit të kuotës BID, vendndodhja e njësisë tregtare në zonën BID, përdorimi i hapësirës publike, të cilat duhet të përdoren të kombinuara me të paktën njërin nga kriteret objektive bazë të mësipërme.

7. Metodologjia përkatëse e llogaritjes së kuotës BID, e përcaktuar në prospektin BID mund të përfshijë përdorimin si bazë llogaritje të një ose disa kritereve objektive. Në rastet kur përdoren dy ose më shumë kritere objektive, pesha në përqindje e secilit kriter mbetet në diskrecionin e propozuesve të prospektit BID.

8. Pavarësisht se cili kriter objektiv është përdorur apo nëse janë përdorur disa kritere objektive për llogaritjen e kuotës BID, në çdo rast, vlera e kuotës BID vjetore nuk mund të jetë më shumë se 2 (dy) % e vlerës së njësisë tregtare.

9. Bazuar në kriterin e qarkullimit vjetor dhe objektit të veprimtarisë, për çdo posedues njësie tregtare në zonën BID, propozuesit e BID përcaktojnë koeficentët llogaritës duke mbajtur parasysh llojin e veprimtarisë tregtare. Në çdo rast, vlera e kuotës BID që rezulton, nuk duhet të jetë më e lartë se kufiri maksimal i përcaktuar sipas pikës 8 të këtij vendimi.

Informacioni mbi objektin e veprimtarisë të poseduesit të njësisë tregtare përkatëse do të merret në ekstraktin tregtar të përditësuar të marrë nga Qendra Kombëtare e Biznesit ose të marrë nga Regjistri i OJF në Gjykatën e Rrethit Gjyqësor Tiranë.

**Shembull**

Nëse në planin e biznesit, propozuesit e BID kanë parashikuar që për kryerjen e shërbimeve të BID do të shpenzohen 3,000,000 Lekë/vit dhe nëse në zonën BID ndodhen 100 njësi tregtare sipas kategorive më poshtë:

artizanë 48, qarkullimi vjetor i të cilëve është 20 % e qarkullimit total të të gjithë njësive tregtare në zonën BID,

shitës të ndryshëm 14, me 13% të qarkullimit total,

shërbime 10, me 21% të qarkullimit total,

bar kafe restorante 21, me 25% të qarkullimit total,

njësi akomoduese 7, me 21% të qarkullimit total,

dhe totali i qarkullimit vjetor të bizneseve në zonën BID është 247 milion Lekë.

Raporti ndërmjet buxhetit të parashikuar në plan biznesin përkatës (3,000,000 Lekë) me përqindjen që zë secila nga kategoritë e mësipërme të njësive tregtare përcakton shumën e fondit që sigurohet nga secila kategori. Fondi për kategorinë përkatëse pjestuar me numrin e njësive tregtare përkatëse jep kuotën BID për secilën njësi tregtare. Në shembullin konkret, për kategorinë “Artizanë”, kuota BID rezulton 6,187 Lekë në vit për secilën njësi tregtare të kësaj kategorie. Për kategorinë “Njësi akomodimi”, kuota BID rezulton 45,980 Lekë në vit për secilën njësi tregtare të kësaj kategorie.

10. Bazuar në kriterin e qarkullimit vjetor të paguesve të kuotës BID, propozuesit e BID përcaktojnë një përqindje për çdo posedues të njësisë tregtare në zonën BID duke mbajtur parasysh qarkullimin vjetor të çdo paguesi të kuotës BID.

Informacioni mbi qarkullimin vjetor të vitit të mëparshëm fiskal do të merret në deklarimet online në zyrën rajonale tatimore të çdo paguesi të kuotës BID.

**Shembull**

Nëse në planin e biznesit, propozuesit e BID kanë parashikuar që për kryerjen e shërbimeve të BID do të shpenzohen 3.000.000 Lekë/vit dhe se në zonën BID ndodhen 100 njësi tregtare nga të cilët:

* artizanë 48, me qarkullim vjetor gjithsej 48.9 milion Lekë
* shitës të ndryshëm 14, me qarkullim vjetor gjithsej 31.3 milion Lekë
* shërbime 10, me qarkullim vjetor gjithsej 51.8 milion Lekë
* bar kafe restorante 21, me qarkullim vjetor gjithsej 62 milion Lekë
* Njësi akomodimi 7, me qarkullim vjetor gjithsej 53 milion Lekë,

dhe totali i qarkullimit vjetor të bizneseve në zonën BID është 247 milion Lekë.

Raporti ndërmjet buxhetit të parashikuar në plan biznesin përkatës (3,000,000 Lekë) me qarkullimin vjetor total të bizneseve në zonën e propozuar BID përcakton koeficientin (1.215%) me të cilin llogaritet kuota BID. Ky koeficient duke u shumëzuar me qarkullimin vjetor të secilit subjekt në zonën BID jep vlerën e kuotës BID për secilin pagues të saj. Në shembullin konkret, për artizanin me qarkullim vjetor 0.5 milion Lekë, kuota BID rezulton 6,075 Lekë në vit, ndërsa për njësinë akomoduese me qarkullim vjetor 14 milion Lekë, kuota BID rezulton 170,100 Lekë në vit.

11. Kur kuota BID llogaritet mbi bazën e çmimit mesatar referues për metër katror ndërtimi për ndërtime dhe ambjente jo-banimi në zonën përkatëse BID, kuota BID llogaritet si përqindje mbi vlerën që rezulton nga çmimi mesatar referues përkatës në Lekë për m2 shumëzuar me sipërfaqen e pronës / njësisë tregtare ku ushtrohet aktiviteti tregtar i paguesit të kuotës BID.

12. Informacioni mbi sipërfaqet përkatëse të njësive tregtare mund të merret edhe nga zyra vendore e taksave dhe tatimeve e bashkisë përkatëse i cila e përdor këtë informacion për efekt të llogaritjes së detyrimeve për taksën e ndërtesës për njësitë tregtare që ndodhen në zonën BID të propozuar. Në mënyrë alternative, sipërfaqja përkatëse e njësisë tregtare përcaktohet edhe sipas kartelës së përditësuar të pronës të marrë nga zyra rajonale përkatëse e regjistrimit të pasurive të paluajtshme e cila merret zyrtarisht nga secili posedues në zonën BID.

13. Në rast se gjatë kohëzgjatjes së BID të miratuar ndryshon çmimi mesatar referues për metër katror ndërtimi për ndërtime dhe ambjente jo-banimi, kuota BID vazhdon të zbatohet siç është miratuar në prospektin BID, pa u ndryshuar, deri në përfundim të kohëzgjatjes së miratuar të BID. Në rast se BID përkatës do të rinovohet, atëhere kuota BID do të llogaritet mbi bazën e ҫmimit mesatar referues për metër katror në fuqi në datën e propozimit të rinovimit të BID përkatës.

**Shembull**

Nëse në planin e biznesit propozuesit e BID kanë parashikuar që për kryerjen e shërbimeve të BID do të shpenzohen 3,000,000 Lekë/vit dhe se në zonën BID ndodhen 100 njësi tregtare me sipërfaqe sipas kategorive kryesore të bizneseve si më poshtë:

* artizanë 48, me sipërfaqe gjithsej 1,990 m2
* shitës të ndryshëm 14, me sipërfaqe gjithsej 1,100 m2
* shërbime 10, me sipërfaqe gjithsej 1,180 m2
* bar kafe restorante 21, me sipërfaqe gjithsej 4,800 m2
* njësi akomoduese 7, me sipërfaqe gjithsej 7,000 m2,

dhe totali i sipërfaqes së njësive tregtare në zonën BID është 16,070 m2.

Çmimi mesatar referues për metër katror ndërtimi për ndërtime dhe ambjente jo-banimi në zonën BID të propozuar është 58,922 Lekë/m2. Totali i vlerës së njësive tregtare sipas ҫmimit mesatar referues të ndërtimit është 947 milion Lekë. Raporti ndërmjet buxhetit të parashikuar në plan biznesin përkatës (3,000,000 Lekë) me vlerën totale të njësive tregtare në zonën e propozuar BID përcakton koeficentin (0.317%) me të cilin llogaritet kuota BID. Ky koeficient duke u shumëzuar me vlerën e secilës njësi tregtare jep vlerën e kuotës BID për secilin pagues të kuotës BID. Në shembullin konkret, sipas vlerës së njësisë tregtare që posedojnë, paguesit e kuotës BID do të paguajnë nga 2,800 Lekë në vit për artizan që ushtron aktivitet në sipërfaqe 15 m2 deri në 280,025 Lekë për njësinë akomoduese me sipërfaqe 1,500m2.

14. Bazuar në përdorimin e dy ose më shumë kritereve objektive për efekt të llogaritjes së kuotës BID, propozuesit e BID propozojnë peshën në përqindje për secilin kriter. Në këtë rast për çdo posedues njësie tregtare në zonën BID llogariten vlerat e kritereve të marrë në konsideratë. Informacioni mbi vlerat korresponduese të kritereve sigurohen sipas mënyrës përshkruar për secilin kriter në pikat e mësipërme.

15. Kur përdoren dy ose më shumë kritere objektive për llogaritjen e kuotës BID, pavarësisht llogaritjes së kuotës BID, vendndodhjes së Zonës BID, llojit të anëtarësisë së BID përkatës, etj., vlera finale që del si rezultat nuk mund të kalojë vlerën maksimale që rezulton bazuar në përqindjen e llogaritur sipas kriterit të vlerës së njësisë tregtare të poseduar nga subjekti përkatës që është pagues i kuotës BID, kur kriteri i vlerës së njësisë tregtare do të merrej i vetëm si bazë llogaritje për kuotën BID. Kufiri maksimal i kuotës BID specifikohet në pikën 8 të këtij vendimi.

**Shembull**

Nëse në planin e biznesit, propozuesit e BID kanë parashikuar që për kryerjen e shërbimeve të BID do të shpenzohen 3,000,000 Lekë/vit dhe se në zonën BID ndodhen 100 njësi tregtare nga të cilët:

* artizanë 48, me qarkullim vjetor gjithsej 48.9 milion Lekë, me sipërfaqe gjithsej 1,990 m2;
* shitës të ndryshëm 14, me qarkullim vjetor gjithsej 31.3 milion Lekë, me sipërfaqe gjithsej 1,100 m2;
* shërbime 10, me qarkullim vjetor gjithsej 51.8 milion Lekë, me sipërfaqe gjithsej 1,180 m2;
* bar kafe restorante 21, me qarkullim vjetor gjithsej 62 milion Lekë, me sipërfaqe gjithsej 4,800 m2,
* hotele 7, me qarkullim vjetor gjithsej 53 milion Lekë, me sipërfaqe gjithsej 7,000 m2;

dhe totali i qarkullimit vjetor të bizneseve në zonën BID është 247 milion Lekë, dhe totali i sipërfaqes së njësive tregtare në zonën BID është 16,070 m2.

Çmimi referues mesatar e ndërtimit të pronës në zonën e propozuar BID është 58,922 Lekë/m2.

Totali i vlerës së njësive tregtare sipas ҫmimit mesatar të ndërtimit është 947 milion Lekë.

Kriteret janë propozuar në përqindje si më poshtë :

* qarkullimi vjetor 70%
* vlera e njësisë tregtare sipas kostos mesatare të ndërtimit 15%
* objekti i veprimtarisë biznesit 15%.

Raporti ndërmjet buxhetit të parashikuar në plan biznesin përkatës (3,000,000 Lekë) me tre kriteret e marrë në vlerësim, sipas përqindjeve të secilit kriter, jep vlerën e kuotës BID për secilin pagues të saj. Në shembullin konkret, kuota BID që rezulton si llogaritje e tre kritereve objektive të marra së bashku, për artizanin me qarkullim vjetor 0.5 milion Lekë kuota BID rezulton 6,527 Lekë në vit, ndërsa për njësinë akomoduese me qarkullim vjetor 14 milion Lekë kuota BID rezulton 174,826 Lekë në vit.

16. Ky vendim hyn në fuqi pas botimit në Gazetën Zyrtare.

KRYEMINISTRI

Edi Rama